Nu er det nok. Ikke mere selvbetjening.

Gårdejer Henrik Christensen fra Vesterborg på Lolland lukker sin bod i vejkanten, hvor han sælger tulipaner.

Årsagen er simpel: Folk stjæler, forklarer han.

- Det går jo også ud over mange af de ærlige mennesker, i og med at vi ikke er i boden mere, siger han.

Læs også : Folk stjæler fra boder i vejkanten

Over det meste af landet kan man i den kommende tid se boder i vejkanten, hvor man kan købe alt fra grøntsager til friske æg.

Og konceptet skulle være til at forstå. Man finder den vare, man skal bruge, putter penge i en lille kasse og kører derfra igen. Men alt for ofte glemmer bilisterne det der med pengene, oplever Henrik Christensen.

Han regner normalt med, at fem procent af blomsterne bliver taget. Men i år oplever han, at 30 procent af hans blomster er væk, uden at folk har betalt for dem:

- At man ikke kan lægge de håndører for en buket, i stedet for bare at tage den forstår jeg ikke.